b'\n_START_ARTICLE_\nWerner von Siemens\n_START_SECTION_\nLiv og virke\n_START_PARAGRAPH_\nSiemens hadde ikke r\xc3\xa5d til et teknisk studium, da han etter sine foreldres tidlige d\xc3\xb8d m\xc3\xa5tte fors\xc3\xb8rge sine yngre s\xc3\xb8sken. Han ble artillerioffiser, men var ogs\xc3\xa5 virksom som oppfinner. Han oppfant en ny og forbedret telegraf og grunnla i 1847 sammen med Johann Georg Halske firmaet Telegraphenanstalt von Siemens & Halske AG i Berlin. Dette ble senere giganten Siemens AG. Mellom 1852 og 1855 bygget de det russiske telegrafnettet._NEWLINE_I 1870 fulgte byggingen av den indoeuropeiske telegraflinjen mellom London og Calcutta, med en lengde p\xc3\xa5 over 11 000 km. I 1875 fikk Siemens ansvaret for byggingen av den f\xc3\xb8rste transatlantiske kabelen. For leggingen av kabelen konstruerte han et eget spesialskip, Faraday. I 1866 oppfant han det dynamoelektriske prinsipp (dynamo). Andre oppfinnelser omfattet den f\xc3\xb8rste elektriske jernbanen og den f\xc3\xb8rste elektriske gatebelysningen (i Berlin), den f\xc3\xb8rste elektriske elevator og den f\xc3\xb8rste elektriske sporvogn (i Lichterfelde)._NEWLINE_I 1888 ble Werner Siemens adlet av keiser Friedrich III._NEWLINE_Siemens har gitt navn til en SI-enhet._NEWLINE_Den 17. februar 1887 kj\xc3\xb8pte Werner von Siemens det 600 hektar store godset Biesdorf inkludert slott, som han overf\xc3\xb8rte til sin s\xc3\xb8nn Wilhelm i 1889. Slottsparken ble av s\xc3\xb8nnen utvidet til 14 hektar mellom 1891 og 1898 og ytterligere av hagearkitekten Albert Brodersen som landskapspark._NEWLINE_Werner von Siemens er gravlagt p\xc3\xa5 S\xc3\xbcdwestkirchhof Stahnsdorf.'